Meer mense as ooit in SA nou werkloos(Argieffoto: Facebook) Altesame 7,9 miljoen Suid-Afrikaners is nou werkloos, terwyl die amptelike werkloosheidsyfer tot ŉ rekordhoë 35,3% toegeneem het. Dit is die hoogste syfer sedert Statistieke Suid-Afrika (StatsSA) in 2008 met die kwartaallikse peiling begin het. StatsSA het Dinsdag die werkloosheidsyfers vir die vierde kwartaal van 2021 ná ŉ vertraging met die syfers bekend gemaak. Dit skets ŉ treurige prentjie van nóg 278 000 mense wat sedert die derde kwartaal hul werk verloor het. Die werkloosheidsyfer het ŉ kwartaal tevore op 34,9% gestaan. Volgens die kwartaallikse indiensnemingspeiling het 14,5 miljoen mense in die vierde kwartaal werk gehad – ŉ toename van 262 000. Risenga Maluleke, statistikus-generaal, sê die getal mense wat ekonomies onaktief is, het met 397 000 tot 17,4% in die vierde kwartaal afgeneem. Die getal ontmoedigde werksoekers het met 56 000 (1,4%) toegeneem, terwyl die getal mense wat weens bepaalde redes – afgesien daarvan dat hulle ontmoedig is – ekonomies onaktief is, met 341 000 tussen die laaste twee kwartale gedaal het. Indiensneming in die formele sektor het met 143 000 werksgeleenthede tussen 2021 se derde en vierde kwartaal toegeneem en hierdie sektor is verantwoordelik vir 67,2% van alle indiensneming in Suid-Afrika. In die informele sektor is daar in die vierde kwartaal egter agteruit geboer. Altesame 48 000 werksgeleenthede het volgens die jongste syfers in dié sektor verlore gegaan. Die 262 000 werksgeleenthede wat wel geskep is, was hoofsaaklik te danke aan ŉ toename in indiensneming by private huishoudings (129 000), in die handelsektor (118 000) en gemeenskap- en maatskaplike dienste (73 000). In die vervaardigingsbedryf gaan dit ook steeds nie goed nie – ŉ afname van 85 000 werksgeleenthede is opgeteken, terwyl die boubedryf ook 25 000 werksgeleenthede gebloei het. Indiensneming per bedryf: Jong mense steier steeds onder die land se hoë werkloosheidsvlakke. Sowat 3,4 miljoen (32,8%) uit 10,2 miljoen jongmense tussen 15 en 24 jaar oud werk nie, maar ontvang ook geen verdere onderrig of opleiding (NEET) nie. Werkloosheidskoers volgens ouderdom: Die werkloosheidskoers onder mense tussen 15 en 24 jaar oud staan op 66,5%, terwyl die syfer vir diegene tussen 25 en 34 jaar oud op 43,5% staan. Die werkloosheidskoers is steeds die hoogste onder swart Suid-Afrikaners (39,1%) en die werkloosheidskoers onder dié bevolkingsgroep is hoër as die nasionale gemiddeld, asook dié van ander bevolkingsgroepe. Veral swart vroue is die kwesbaarste, met ŉ werkloosheidsyfer van 42,4% in die vierde kwartaal van 2021. Die algehele werkloosheidsyfer vir bruin mense staan op 29,8%, vir Indiërmense op 27,5% en vir wit mense op 8,8%.